
EUROOPAN PARLAMENTIN PÄÄTÖSEHDOTUS
ehdotuksesta nimittää Lucian Romașcanu tilintarkastustuomioistuimen jäseneksi
(C10‑0010/2025 – 2025/0801(NLE))
(Kuuleminen)
Euroopan parlamentti, joka
–	ottaa huomioon Euroopan unionin toiminnasta tehdyn sopimuksen 286 artiklan 2 kohdan, jonka mukaisesti neuvosto on kuullut parlamenttia (C10‑0010/2025),
–	ottaa huomioon työjärjestyksen 133 artiklan,
–	ottaa huomioon talousarvion valvontavaliokunnan mietinnön (A10‑0000/2025),
A.	ottaa huomioon, että neuvosto kuuli 12. helmikuuta 2025 päivätyllä kirjeellä Euroopan parlamenttia Lucian Romașcanun nimittämisestä tilintarkastustuomioistuimen jäseneksi;
B.	ottaa huomioon, että talousarvion valvontavaliokunta arvioi Lucian Romașcanun pätevyyttä ja etenkin Euroopan unionin toiminnasta tehdyn sopimuksen 286 artiklan 1 kohdassa vahvistettujen edellytysten täyttymistä; ottaa huomioon, että arviointia varten valiokunta sai Lucian Romașcanulta ansioluettelon sekä vastaukset hänelle toimitettuun kysymyslomakkeeseen;
C.	ottaa huomioon, että tämän jälkeen valiokunta järjesti 18. maaliskuuta 2025 kuulemisen, jossa Lucian Romașcanu antoi lausuman ja vastasi valiokunnan jäsenten esittämiin kysymyksiin;
1.	antaa myönteisen/kielteisen lausunnon neuvoston ehdotuksesta nimittää Lucian Romașcanu tilintarkastustuomioistuimen jäseneksi;
2.	kehottaa puhemiestä välittämään tämän päätöksen neuvostolle ja tiedoksi tilintarkastustuomioistuimelle sekä muille Euroopan unionin toimielimille ja jäsenvaltioiden tilintarkastuselimille.

[bookmark: _Toc193113669]LIITE 1: LUCIAN ROMAȘCANUN ANSIOLUETTELO
TAUSTAA
Naimisissa, kaksi lasta
Poliitikko, jolla on kokemusta parlamentin ja hallituksen korkean tason työskentelystä sekä runsaasti aiempaa kokemusta yksityiseltä sektorilta.
Kerryttänyt vankkaa kokemusta julkisten ja EU:n varojen käytöstä toimiessaan julkisissa viroissa ministerinä, senaattorina ja korkeamman hallinnollisen alueyksikön johtajana.
KOULUTUS
[2000–2002] Johtotason MBA-tutkinto
Washingtonin yliopisto, Seattle / ASEBUSS Bucharest
Paikkakunta: Bukarest | Maa: Romania |
[1986–1991] Kandidaatin tutkinto
Taloustieteellinen korkeakoulu
Paikkakunta: Bukarest | Maa: Romania | 
TYÖKOKEMUS
[28.10.2024 – nykyhetki] Puheenjohtaja
Buzăun lääninvaltuusto
Paikkakunta: Buzău | Maa: Romania 
•	henkilövaaleilla valittu edustaja
•	Buzăun läänin, 404 000 asukkaan ja 87 alueyksikön hallinnollinen koordinointi
•	vuotuinen talousarvio – yli 100 miljoonaa euroa
[21.12.2016–27.10.2024] Senaattori
Romanian senaatti
Paikkakunta: Bukarest | Maa: Romania 
Useita tehtäviä Romanian parlamentissa:
•	kulttuuri- ja mediavaliokunnan puheenjohtaja
•	Romanian parlamentin valtuuskunnan puheenjohtaja Euroopan turvallisuus- ja yhteistyöjärjestön (Etyj) parlamentaarisessa yleiskokouksessa
•	sosiaalidemokraattisen puolueen senaattorien johtaja
[11/2021–06/2023] Kulttuuriministeri
Romanian hallitus
Paikkakunta: Bukarest | Maa: Romania
• vuotuinen talousarvio – yli 300 miljoonaa euroa

[06/2017–01/2018] Kulttuuriministeri 
Romanian hallitus
Paikkakunta: Bukarest | Maa: Romania
• vuotuinen talousarvio – yli 270 miljoonaa euroa
[2015–2016] Hallituksen puheenjohtajan hallinnollinen neuvonantaja
Romanian kansallinen televisioyhtiö
Paikkakunta: Bukarest | Maa: Romania
•	täysin valtion omistuksessa
•	viisi televisiokanavaa
•	vuotuinen liikevaihto 67 miljoonaa euroa
•	2 450 työntekijää
[2012–2015] Toimitusjohtaja
Dogan Media International
Paikkakunta: Bukarest | Maa: Romania
•	pääoma turkkilaista
•	vuotuinen liikevaihto 20 miljoonaa euroa
•	yli 400 työntekijää
•	tulojen kasvu vuositasolla 32 prosenttia
[2009–2012] Toimitusjohtaja
Cancan Media
Paikkakunta: Bukarest | Maa: Romania
•	vuotuinen liikevaihto 8 miljoonaa euroa
•	140 työntekijää
•	tulojen kasvu vuositasolla 12 prosenttia
[2006–2009] Toimitusjohtaja
Ringier Romania 
Paikkakunta: Bukarest | Maa: Romania
•	pääoma sveitsiläistä
•	vuotuinen liikevaihto 30 miljoonaa euroa
•	240 työntekijää
[2004–2006] Toimitusjohtaja
Best Print Services
Paikkakunta: Bukarest | Maa: Romania
•	vuotuinen liikevaihto 10 miljoonaa euroa
•	110 työntekijää
•	rahoitusneuvottelut, investointiohjelman valvonta
•	toiminnanohjauksen suunnittelu ja toteutus
•	tulojen kasvu vuositasolla 18 prosenttia
[2002–2004] Toimitusjohtaja
HL Display Romania
Paikkakunta: Bukarest | Maa: Romania
•	pääoma ruotsalaista
•	startup-yritys
•	vuotuinen liikevaihto miljoona euroa
•	viisi työntekijää
•	vastuu tuloslaskelmasta
•	vastuu talousarviosta, tuotoista ja kustannustenhallinnasta

[1999–2002] Myyntijohtaja
Ringier Romania
Paikkakunta: Bukarest | Maa: Romania
•	pääoma sveitsiläistä
•	myyntitiimin koordinointi (14 henkilöä)
•	myyntistrategian laatiminen, toimenpiteiden suunnittelu, myyntitavoitteiden asettaminen 
•	myyntiesittelyt mediatoimistoille ja avainasiakkaille; sopimusneuvottelut
[1997–1999] Myyntijohtaja
MediaPro Holding
Paikkakunta: Bukarest | Maa: Romania
•	konsernin eri yhtiöiden myyntirakenteiden organisointi ja yhtenäistäminen
•	myyntistrategian laatiminen, toimenpiteiden suunnittelu, myyntitavoitteiden asettaminen 
•	myyntiesittelyt mediatoimistoille ja avainasiakkaille; myyntibudjetin vastuualueista neuvotteleminen, 16 eri yrityksen myyntirakenteen perusteellinen uudelleenorganisointi
[1993–1997] Maaedustaja
Amorim Irmaos
Paikkakunta: Bukarest | Maa: Romania
•	startup-yritys
•	vuotuinen liikevaihto neljä miljoonaa euroa
•	läsnäolon kasvattaminen Romanian markkinoilla sekä markkinajohtajuuden saavuttaminen ja säilyttäminen (90 prosentin markkinaosuus)
[1991–1993] Asiakkuuspäällikkö
Vinexport Trading Co.
Paikkakunta: Bukarest | Maa: Romania
•	Alankomaiden, Kanadan ja Israelin markkinoille suuntautuvan viennin koordinointi
•	neuvotteluihin osallistuminen, toimitusten valvonta, vientiasiakirjojen laatiminen
JOHTAMISTAIDOT
Tiiminvetäjä, hyvä neuvottelija
•	taitava tiimityöskentelyn koordinointi
•	osaamisen ja hierarkioiden tarkka tunnistaminen ja rajaaminen, yksityiskohdat huomioiva monitoimisuus
•	analyyttinen mutta myös toiminta- ja tuloskeskeinen lähestymistapa
•	erinomaiset viestintä- ja esiintymistaidot
•	vahvat neuvottelutaidot eri kohderyhmien ja kulttuurien edustajien kanssa
VIESTINTÄ- JA VUOROVAIKUTUSTAIDOT 
Erinomainen viestijä, sopeutuva ja pitkäjänteinen 
•	erinomaiset vuorovaikutus- ja viestintätaidot eri ympäristöissä, erikokoisten tiimien koordinointi ja motivointi
•	sitoutunut, oma-aloitteinen, dynaaminen, pitkäjänteinen ja mukautuva; omaksuu nopeasti uutta tietoa eri aloilta.
KIELITAITO
Äidinkieli tai -kielet: romania
Muut kielet:
englanti 
KUULLUN YMMÄRTÄMINEN C2 LUETUN YMMÄRTÄMINEN C2 KIRJOITTAMINEN C2 
PUHEEN TUOTTAMINEN C2 SUULLINEN VUOROVAIKUTUS C2 
ranska
KUULLUN YMMÄRTÄMINEN B2 LUETUN YMMÄRTÄMINEN B2 KIRJOITTAMINEN B1 
PUHEEN TUOTTAMINEN B1 SUULLINEN VUOROVAIKUTUS B1 
Tasot: A1 ja A2: Peruskielitaito; B1 ja B2: Itsenäinen kielenkäyttäjä; C1 ja C2: Taitava kielenkäyttäjä
DIGITAIDOT
Digiosaaminen
Erinomainen Microsoft Officen (Word, Excel, Outlook) hallinta | Hyvä tietokoneen ja internetin käyttötaito | Toiminnanohjausohjelmistojen hallinta | Muutoshallinnan toteuttaminen: organisaatiomuutoksista asiakkuudenhallintajärjestelmien käyttöönottoon
AJOKORTTI
Moottoripyörä:	A
Auto: 	B
HARRASTUKSET JA KIINNOSTUKSEN KOHTEET
Innokas lukija; rakastaa urheilua ja musiikkia

Kysymykset tilintarkastustuomioistuimen jäsenehdokkaille
Työkokemus
1.	Kertokaa ammattikokemuksestanne julkisen talouden alalta. Kyse voi olla esimerkiksi talousarvion suunnittelusta, talousarvion toteuttamisesta tai varainhoidosta taikka talousarvion valvonnasta tai tilintarkastuksesta.
	A:
	Johtajana yksityisellä sektorilla
i.	esittelin, neuvottelin, hyväksyin ja valvoin kymmenien miljoonien eurojen arvoisia talousarvioita johtamissani yhtiöissä.

	Romanian parlamentin senaattorina
i.	neuvottelin, tarkistin ja hyväksyin kahdeksan Romanian vuotuista talousarviota ja osallistuin kaikkiin tähän työlääseen prosessiin liittyviin toimiin
ii.	vastaanotin ja analysoin suoraan Romanian senaatin valvonnassa toimivien laitosten – kuten Romanian valtakunnallisen television, Romanian valtakunnallisen radion, Romanian kulttuuri-instituutin ja audiovisuaalisen neuvoston – talousarviot ja osallistuin niiden tarkistamiseen, hyväksyntään tai hylkäämiseen
iii.	osallistuin huipputason päätöksentekoon pandemian ja energiakriisin kaltaisten suurten kriisikausien aikana, jolloin talousarviovaikutukset ja päätösten valvonta olivat keskeisessä asemassa.

	Kulttuuriministerinä
i.	analysoin edellisten vuosien talousarvioita, tein johtopäätöksiä edellisten talousarvioiden tuloksellisuudesta ja toteutin tarvittaessa korjaavia toimenpiteitä
ii.	laadin vuotuiset talousarviot – kulttuuriministeriön vuotuinen talousarvio on noin 300 miljoonaa euroa –, neuvottelin niistä valtiovarainministeriön kanssa ja esittelin ne Romanian parlamentille
iii.	valvoin vuotuisten talousarvioiden toteuttamista sekä tuloksellisuuden että laillisuuden osalta
iv.	tein tiivistä yhteistyötä Romanian ylimmän tarkastusviranomaisen kanssa kaikissa ministeriöni toimintaan liittyvissä asioissa.

	Buzăun lääninvaltuuston puheenjohtajana
i.	tarkastelin edellisten vuosien talousarvioita tehdäkseni johtopäätöksiä läänin taloudellisesta tuloksesta ja tein niiden perusteella korjauksia seuraavan kauden talousarvioon
ii.	laadin talousarvion vuodelle 2025 – vuotuinen talousarvio on noin 110 miljoonaa euroa – ja valvoin sen hyväksyntää lääninvaltuustossa.
2.	Mitkä ovat olleet tärkeimmät saavutuksenne työuranne aikana?
	A: Kun otetaan huomioon tämän kyselylomakkeen kattavuus, haluaisin mainita joitakin rahoitus- ja budjettialoihin liittyviä saavutuksiani:
i.	Ensimmäisellä ministerikaudellani onnistuin kasvattamaan kulttuuriministeriön talousarviota 47 prosenttia, ja toteutusaste oli valvonnassani yli 98 prosenttia ilman ainuttakaan kielteistä lausuntoa Romanian ylimmältä tarkastusviranomaiselta.
ii.	Sosiaalidemokraattisen puolueen senaattoriryhmän johtajana olin keskeisessä roolissa Romanian vuotuisia talousarvioita koskevissa neuvotteluissa ja siinä, että äänestykset toteutettiin onnistuneesti ajallaan.
iii.	Parlamentin jäsenenä pystyin covid-19-kriisin aikana yhdessä kollegojeni kanssa varmistamaan – tarvittavilla parlamentin päätöksillä – että valtiolla oli käytettävissään kaikki pandemian torjumiseksi tarvittavat varat, ja seuraamaan varojen kohdentamista ja käyttöä. 
3.	Minkälaista ammattikokemusta Teillä on kansainvälisistä monikulttuurisista ja monikielisistä organisaatioista tai laitoksista, joiden päätoimipaikka on oman maanne ulkopuolella?
	A:
i.	Työskentelin yksityisellä sektorilla monikansallisten yritysten ylimmissä johtotehtävissä, joten kohtasin työympäristössäni eri kulttuureja.
ii.	Romanian parlamentin jäsenenä ja valiokunnan puheenjohtajana osallistuin jatkuvasti parlamentaarista diplomatiaa vaativaan toimintaan eri maiden ja kulttuurien edustajien kanssa. Euroopan turvallisuus- ja yhteistyöjärjestössä (Etyj) osallistuin Romanian parlamentin valtuuskunnan puhemiehenä kokouksiin, keskusteluihin ja neuvotteluihin yli 50 jäsenmaan edustajien kanssa.
iii.	Ministerinä aikatauluni oli täynnä kansainvälisiä tapaamisia ja neuvotteluja eri valtioita ja kulttuureita edustavien kollegojen kanssa.
4.	Onko Teille myönnetty vastuuvapaus aiemmissa johtotehtävissänne, mikäli vastuuvapausmenettelyä on sovellettu?
	A: Tähän mennessä harjoittamissani tehtävissä ei ole sovellettu vastuuvapautusmenettelyä.
5.	Mihin aiemmista työtehtävistänne Teidät on nimitetty poliittisin perustein?
	A: Olen kahdeksan viime vuoden ajan toiminut julkishallinnon tehtävissä, joihin minut on valittu yleisissä tai paikallisissa vaaleissa. Minut on nimitetty kahdesti kulttuuriministeriksi. Toimin kaikissa tehtävissäni sosiaalidemokraattisen puolueen (PSD) jäsenenä.
6.	Mitkä ovat kolme tärkeintä päätöstä, joita olette ollut tekemässä uranne aikana?
	A: Vuosikymmenten mittaisella urallani olen ollut mukana tekemässä useita merkittäviä päätöksiä, joista olen ylpeä. Mainitsen tässä kolme, jotka liittyvät kolmeen urani tähän mennessä tärkeimpään jaksoon yksityisellä sektorilla, hallituksessa ja parlamentissa:
i.	Yksi merkittävistä yksityisellä sektorilla johtajana tekemistäni päätöksistä oli Ringier Romania -yhtiössä johtamani osaston perusteellinen uudelleenjärjestely, jonka ansiosta osastooni kuuluvien aikakausi- ja sanomalehtien osuus oli 50 prosenttia konsernin liikevaihdosta ja lähes 100 prosenttia konsernin voitoista.
ii.	Kulttuuriministerinä onnistuin uudistamaan ja virtaviivaistamaan talousarviota ja siten kohdentamaan kotimaisiin kulttuurihankkeisiin 270 prosenttia enemmän varoja kuin edellisenä vuonna.
iii.	Senaattorina ja ryhmänjohtajana tuin hallituksen investointiohjelmia, kävin niihin liittyviä neuvotteluja valiokunnissa ja onnistuin hankkimaan niille tarvittavat äänet. Näihin ohjelmiin kuului myös elpymis- ja palautumistukirahaston hankkeita, ja niiden osuus Romanian BKT:stä oli lähes seitsemän prosenttia vuonna 2024.
Riippumattomuus
7.	Perussopimuksen mukaan tilintarkastustuomioistuimen jäsenet hoitavat tehtäväänsä ”täysin riippumattomina”. Miten noudattaisitte tätä vaatimusta tulevien tehtävienne hoidossa?
A: Jos nimitykseni vahvistetaan, sitoudun tilintarkastustuomioistuimen jäsenenä hoitamaan tehtäväni täysin riippumattomasti ja korkeimpien eettisten normien mukaisesti, Euroopan unionin ja Euroopan kansalaisten yleisen edun mukaisesti ja noudattaen kaikilta osin perussopimusten määräyksiä ja tilintarkastustuomioistuimen työjärjestystä. Noudatan kaikilta osin tilintarkastustuomioistuimen jäsenten käytännesääntöjä ja niissä vahvistettuja eettisiä periaatteita, jotka ovat kunniallisuus, riippumattomuus, objektiivisuus, pätevyys, ammattimainen toimintatapa, luottamuksellisuus, avoimuus, arvokkuus, sitoutuminen, lojaalisuus, pidättyvyys ja kollegiaalisuus.
En pyydä enkä ota vastaan ohjeita miltään hallitukselta tai muulta toimielimeltä, elimeltä tai yhteisöltä. Samalla pidättäydyn toimista, jotka ovat ristiriidassa tulevien velvollisuuksieni kanssa, ja pyrin näyttämään esimerkkiä henkilökohtaisella toiminnallani. Sitoudun myös tehtävieni päättymisen jälkeen varmistamaan tietojen luottamuksellisuuden ja noudattamaan nimityksiä ja etuuksia koskevia sääntöjä.
Tehtävässäni varmistan, että tilintarkastustuomioistuimen riippumattomuutta suojellaan tiukasti ja että hoidan velvollisuuteni kunniallisesti ja puolueettomasti noudattaen tiukimpia julkisen palvelun tasoa koskevia vaatimuksia.
8.	Onko Teillä tai lähiomaisillanne (vanhemmillanne, sisaruksillanne, puolisollanne tai lapsillanne) yritys- tai rahoitusosakkuuksia tai muita sitoumuksia, jotka saattaisivat olla ristiriidassa tulevien työtehtävienne kanssa? 
	A: Minulla tai kenelläkään perheenjäsenelläni ei ole liiketoiminnallisia tai taloudellisia intressejä, jotka voisivat aiheuttaa eturistiriidan Euroopan tilintarkastustuomioistuimen jäsenen asemaan liittyvien tehtävien ja vastuiden kanssa.
9.	Oletteko valmis ilmoittamaan kaikista taloudellisista sidonnaisuuksistanne ja muista sitoumuksistanne tilintarkastustuomioistuimen presidentille ja julkistamaan ne?
	A: Kyllä, olen valmis ilmoittamaan kaikki pyydetyt tiedot ja antamaan sidonnaisuuksia koskevan ilmoituksen Euroopan tilintarkastustuomioistuimen käytännesääntöjen ja eettisten suuntaviivojen mukaisesti täydellisen avoimuuden ja vastuuvelvollisuuden varmistamiseksi.
10.	Oletteko osallisena jossakin vireillä olevassa oikeuskäsittelyssä? Jos olette, kertokaa siitä tarkemmin. 
	A: En ole osallisena missään vireillä olevassa oikeuskäsittelyssä.
11.	Oletteko aktiivisesti mukana tai vastuullisissa tehtävissä politiikassa? Jos olette, millä tasolla? Oletteko ollut poliittisessa tehtävässä 18 viime kuukauden aikana? Jos olette, kertokaa siitä tarkemmin.
	A: Kyllä, toimin tällä hetkellä sosiaalidemokraattisen puolueen Buzăun lääninjaoston johtajana ja puolueen valtakunnallisena tiedottajana kaikissa asioissa.
12.	Eroatteko kaikista tehtävistä, joihin Teidät on valittu vaaleilla, ja luovutteko kaikista poliittisen puolueen vastuutehtävistä, jos Teidät nimitetään tilintarkastustuomioistuimen jäseneksi?
	A: Kyllä, epäröimättä. Euroopan tilintarkastustuomioistuimen jäseneksi pääseminen tarkoittaa, että päätän poliittisen urani.
13.	Miten selvittäisitte huomattavat väärinkäytökset tai jopa petokset ja/tai lahjontatapaukset, joissa on osallisena henkilöitä kotijäsenvaltiostanne?
	A: Jos näin kävisi, käsittelisin asiaa samoin kuin mitä tahansa petostapausta muussa jäsenvaltiossa: riippumattomasti ja lahjomattomasti sekä täysin puolueettoman, objektiivisen, tasapuolisen ja ammattimaisen lähestymistavan mukaisesti.
	Kaikkien toimielinten on vaalittava puolueettomuutta ja lahjomattomuutta, noudatettava oikeusvaltioperiaatetta, tarkasti noudatettava vahvistettuja politiikkoja, sääntöjä ja menettelyjä sekä varmistettava kansalaisten kohtelun oikeudenmukaisuus ja yhdenvertaisuus voidakseen toimia tehokkaasti ja säilyttää EU:n kansalaisten luottamuksen.
Tehtävien suorittaminen
14.	Mitä olisi pidettävä moitteettoman varainhoidon kulttuurin tärkeimpinä ominaisuuksina kaikessa julkishallinnossa? Miten Euroopan tilintarkastustuomioistuin voisi auttaa tällaisen kulttuurin luomisessa?
A: Varainhoitoasetuksessa vahvistetuissa puitteissa moitteettomalla varainhoidolla tarkoitetaan talousarvion toteuttamista seuraavien kolmen periaatteen mukaisesti: 
i)	taloudellisuus
ii)	tehokkuus
iii)	vaikuttavuus.
Julkisia varoja on käytettävä yleisen edun mukaisesti vaalien samalla avoimuuden ja vastuuvelvollisuuden periaatteita, jotka muodostavat hyvän hallintotavan kaksi keskeistä pilaria. 
Uskon vakaasti, että avoimuutta, oikeudenmukaisuutta ja vastuuvelvollisuutta sekä samalla tuloksellisuutta olisi pidettävä keskeisinä elementteinä näiden periaatteiden täytäntöönpanossa ja moitteettoman varainhoidon kulttuurin edistämisessä julkisissa palveluissa, ja nämä näkemykset ovat ohjanneet uraani sekä yksityisellä että julkisella sektorilla. 
Edessämme oleva haastava tilanne myös edellyttää, että teemme kaiken voitavamme rakentaaksemme uudelleen ja vahvistaaksemme kansalaisten luottamusta julkisiin laitoksiin ja päätöksentekoprosesseihin sekä kansallisella että EU:n tasolla. Tältä osin näen lisäarvoa monitasoisessa lähestymistavassa, jolla pyritään varmistamaan asianmukaisen talousarviosuunnittelun yhdistäminen eettiseen hallintotapaan ja avoimeen raportointiin. Tämän jälkeen toteutetaan perusteellinen valvonta- ja vastuuvelvollisuusprosessi, ja toimintaa tuetaan kaikissa vaiheissa selkeillä ja ennakoivilla viestintätoimilla. Parhaiden mahdollisten tulosten varmistamiseksi on mielestäni myös hyödyllistä sisällyttää kaikkiin edellä kuvattuihin vaiheisiin riskien varhainen analysointi ja hallinta.
	Tilintarkastustuomioistuimen tärkeänä tehtävänä on edesauttaa ammattimaisen varainhoidon kulttuurin luomista ja varmistaa sen kestävyys kaikissa EU:n toimielimissä. Tilintarkastustuomioistuin antaa suosituksia ja seuraa niiden täytäntöönpanoa, ja molemmat toimet liittyvät keskeisellä tavalla edellä mainittuun tehtävään. Parhaiden käytäntöjen tunnistaminen ja tarkastussuositusten antaminen ovat olennaisia tapoja vahvistaa moitteetonta varainhoitoa. Lisäksi tilintarkastustuomioistuimen huomattava moraalinen auktoriteetti voi innostaa toimijoita kehittämään avoimempia ja vastuullisempia tilinpitokäytäntöjä kaikkialla EU:ssa.
	Tilintarkastustuomioistuimella on myös merkittävä rooli lainsäädäntökehyksen ja hallinnollisten menettelyjen yksinkertaistamisessa tarvittaessa, mikä puolestaan edistää tehokasta varainhoitoa ja helpottaa tarvittavien uudistusten toteuttamista. EU tarvitsee yksinkertaisempia menettelyjä ja vähemmän byrokratiaa, ja tilintarkastustuomioistuimella voi olla tärkeä rooli Euroopan yksinkertaistamisohjelmassa.
15.	Perussopimuksen mukaan tilintarkastustuomioistuimen tehtävänä on avustaa parlamenttia sille kuuluvassa talousarvion toteutumisen valvontaa koskevassa tehtävässä. Miten parantaisitte entisestään tilintarkastustuomioistuimen ja Euroopan parlamentin (erityisesti sen talousarvion valvontavaliokunnan) välistä yhteistyötä, jotta se edistäisi yleisen varainkäytön julkista valvontaa ja rahalle saataisiin paras mahdollinen vastine?
A: Tilintarkastustuomioistuimen mahdollisena jäsenenä vakuutan teille sitoutuvani luomaan avoimuuteen, läpinäkyvyyteen, keskinäiseen luottamukseen ja tehokkuuteen perustuvan suhteen Euroopan parlamentin – erityisesti talousarvion valvontavaliokunnan – ja tilintarkastustuomioistuimen välille. Koska olemme vasta nykyisen institutionaalisen ja lainsäädäntösyklin alkuvaiheessa, molempien osapuolten on mielestäni pyrittävä vahvistamaan toimielinten välistä yhteyttä ja edistämään jatkuvan sitoutumisen kulttuuria talousarvion valvontavaliokunnan ja Euroopan tilintarkastustuomioistuimen välillä. Haluankin vakuuttaa, että mikäli nimitykseni vahvistetaan, suhtaudun täysin avoimesti vuoropuheluun ja ehdotuksiin siitä, miten voitaisiin parantaa ja vahvistaa tapoja, joilla tilintarkastustuomioistuin tukee talousarvion valvontavaliokunnan päätöksentekoprosessia, jotta parlamentti voisi harjoittaa tehokasta demokraattista valvontaa erityisesti käyttäessään valtuuksiaan valvoa talousarvion toteutumista. Kun vielä otetaan huomioon nykyinen vaikea alueellinen ja kansainvälinen tilanne, en voi tarpeeksi korostaa EU:n talousarvion turvaamisen merkitystä – sekä EU:n että kansallisella tasolla – ja tiedän, että tämä on parlamentin ja etenkin talousarvion valvontavaliokunnan keskeinen huolenaihe. 

Yhteistyössä voimme varmistaa, että EU:n varoja käytetään laillisesti, vastuullisesti ja avoimesti EU:n ja sen kansalaisten hyväksi.
	Lisäksi koska Euroopan parlamentin jäsenet edustavat suoraan EU:n kansalaisten etuja, heidän näkökulmansa huomioiminen on ratkaisevan tärkeää sen varmistamiseksi, että tilintarkastustuomioistuimen työ on edelleen merkityksellistä EU:n kansalaisten kohtaamien haasteiden kannalta. Samalla on kuitenkin tärkeää säilyttää tilintarkastustuomioistuimen työskentelyn täysi riippumattomuus.
16.	Mitä lisäarvoa tuloksellisuuden tarkastukset mielestänne tuovat ja miten niiden tulokset olisi otettava huomioon hallintomenettelyissä?

A: Säännönmukaisuuden tarkastukset, tilintarkastukset ja tuloksellisuuden tarkastukset täydentävät toisiaan. Säännönmukaisuuden tarkastuksissa todennetaan, ovatko toimet ja ohjelmat sovellettavien oikeudellisten ja sääntelyvaatimusten mukaisia, kun taas tuloksellisuuden tarkastuksissa arvioidaan, onko kyseiset toimet ja ohjelmat toteutettu optimaalisesti.

Nykyisen monivuotisen rahoituskehyksen 2021–2027 täytäntöönpanon yhteydessä tilintarkastustuomioistuin on jo suositellut tulevaisuuden vaatimusten huomioimista ilmastonmuutokseen sopeutumista koskevassa EU:n rahoituksessa osana EU:n talouskasvustrategiaa, millä olisi vaikutuksia EU:n kilpailukykyyn sekä sisäisesti että ulkoisesti. Näin on voitu kehittää tuloskeskeinen lähestymistapa ja varmistaa, että taloudelliset päätökset muunnetaan asianmukaisesti EU:n kansalaisia hyödyttäviksi tehokkaiksi toimiksi ja ratkaisuiksi.

Tämän mallin pohjalta voitaisiin suunnitella lisätoimia, joilla tuetaan EU:n kilpailukykytavoitteisiin liittyvän kustannustehokkuuden asianmukaista seurantaa tuloksellisuuden tarkastusten pohjalta huomioiden samalla EU:n yleiset kehitystavoitteet.
	Saman ajatusmallin mukaan tehostetumpi tuloksellisuuteen keskittyminen voisi osoittautua hyödylliseksi komission uusien yksinkertaistamiseen ja vastuuvelvollisuuteen liittyvien tavoitteiden tukemisessa myös julkisten hankintamenettelyjen osalta. Tulosperusteisissa arvioinneissa voitaisiin myös ottaa huomioon hallinnolliset kustannukset sekä jäsenvaltioiden että elinkeinoelämän tasolla. Tuloksellisuuden tarkastukset tarjoavat tulevaisuuteen suuntautuvia näkemyksiä siitä, edistävätkö prosessit tehokkaasti asetettuja tavoitteita ja päämääriä.
Kun otetaan huomioon ennusteet EU:n rahoitusvälineiden lisääntyvästä monimutkaisuudesta, EU:n varoihin liittyvä vastuuvelvollisuus ja jäljitettävyys korostuvat entisestään myös tulosperusteisen mallin edellytyksinä, ja ne on huomioitava tilintarkastustuomioistuimen tulevissa toimissa sekä suhteissa muihin EU:n toimielimiin, joilla on talousarvioon liittyviä vastuita – eli Euroopan komissioon ja Euroopan parlamenttiin.
	Tästä huolimatta meidän on aina pyrittävä antamaan suosituksia, jotka ovat sekä mielekkäitä että käytännönläheisiä ja jotka tarkastuksen kohteen on helppo ymmärtää ja toteuttaa. Tämä koskee etenkin asianomaisia johtotason toimijoita, joilla on toimivalta panna suositukset täytäntöön ajan, kustannusten ja resurssien kannalta optimaalisella tavalla.
[bookmark: _Hlk191053189][bookmark: _Hlk191055576]17.	Miten voitaisiin parantaa tilintarkastustuomioistuimen, kansallisten tilintarkastuselinten ja Euroopan parlamentin (talousarvion valvontavaliokunta) välistä yhteistyötä Euroopan unionin talousarvion tarkastamisessa?
	A: Tässä vaiheessa en voi antaa lopullista vastausta, sillä en ole vielä arvioinut asiaa talousarvion valvontavaliokunnan tai tilintarkastustuomioistuimen näkökulmasta. Käytännön kokemuksen hankkiminen tilintarkastustuomioistuimessa on olennaisen tärkeää tietoon perustuvan näkemyksen muodostamiseksi.
	On kuitenkin selvää, että Euroopan unionin toiminnasta tehdyn sopimuksen 287 artiklan 3 kohdassa tarkoitettu tilintarkastustuomioistuimen ja kansallisten tilintarkastuselinten välinen yhteistyö on olennaisen tärkeää talousarvion tehokkaan valvonnan kannalta. Yhteisessä hallinnoinnissa kansallisten tarkastajien asiantuntemuksen hyödyntäminen on erityisen tärkeää.
	Avoimen vuoropuhelun käyminen talousarvio- ja lainsäädäntöviranomaisten, kansallisten ylimpien tarkastuselinten ja muiden sidosryhmien kanssa vahvistaa toimielimen merkitystä ja sen työn vaikuttavuutta.
	Sekä Euroopan parlamentti (talousarvion valvontavaliokunnan kautta) että kansallisille parlamenteille raportoivat kansalliset tarkastuselimet ovat tilintarkastustuomioistuimen keskeisiä sidosryhmiä, joiden yhteisenä tavoitteena on turvata EU:n talousarvio ja varmistaa EU:n veronmaksajien rahojen optimaalinen käyttö. Tältä osin tilintarkastustuomioistuimen olisi edelleen annettava asiaankuuluvia raportteja kansallisille tarkastuselimille ja muille toimielimille, jotta tilintarkastustuomioistuin voi pitää ne ajan tasalla toiminnastaan ja antaa suosituksia asiaankuuluvista politiikan aloista.
	Näin ollen uskon, että hyvin organisoitu ja avoin tietojenvaihto, molempien osapuolten tarpeiden vahva ymmärtäminen ja tehokkaat yhteistyöjärjestelyt muodostavat onnistumisen avaimen. Kaikissa toteutetuissa toimissa on ylläpidettävä yhteistyön oikeudellista kehystä ja varmistettava, että velvollisuus työskennellä vilpittömässä mielessä ja tilintarkastustuomioistuimen sekä kansallisten tilintarkastuselinten riippumattomuus toteutuvat.
Lisäksi kannatan yhteyskomitean ja Euroopan parlamentin talousarvion valvontavaliokunnan välistä suoraa jäsenneltyä vuoropuhelua, jossa käsitellään säännöllisesti hyviä käytäntöjä ja kertyneitä kokemuksia, talousarvion tehokasta toteuttamista ja valvontaa sekä hallintoon, avoimuuteen ja vastuuvelvollisuuteen liittyviä seikkoja. Tähän jäsennellympään vuoropuheluun voisi mielestäni sisältyä myös yhteisiä riskianalyysejä, mikä tarjoaisi näkemyksen haasteista ja tietyistä riskeistä kaikkialla EU:ssa sekä mahdollisuuden keskustella tavoista vastata niihin.
Euroopan parlamentilla on vuorostaan myös merkittävä tehtävä lisätä äänestäjien keskuudessa tietoa tilintarkastustuomioistuimen työstä ja EU:n talousarvion valvontajärjestelmästä. Euroopan parlamentin jäsenten olisi myös autettava omien jäsenvaltioidensa tarkastusviranomaisia ymmärtämään paremmin haasteita, joita ne kohtaavat suorittaessaan tehtäviään.
18.	Miten kehittäisitte Euroopan tilintarkastustuomioistuimen raportointia edelleen niin, että Euroopan parlamentti saa kaikki tarvittavat tiedot jäsenvaltioiden Euroopan komissiolle toimittamien tietojen paikkansapitävyydestä?
[bookmark: _Hlk191053177]A: Laadukas raportointi perustuu pääasiassa toimitettujen tietojen laatuun. Tilintarkastustuomioistuimen suorittamat arviointi- ja raportointitehtävät ovat riippuvaisia toimitettujen tietojen laadusta erityisesti siksi, että tilintarkastustuomioistuin tukee Euroopan parlamenttia sen talousarviopäätösten vahvistamisessa.
Kun lisäksi otetaan huomioon, että eurooppalaiset tilastot ovat julkishyödykkeitä, on tässä yhteydessä tärkeää hyödyntää Euroopan nykyistä tilastoasetusta ja selvittää yhdessä Euroopan komission ja muiden toimielinten kanssa, miten nykyistä järjestelmää voitaisiin parantaa, jotta siinä voitaisiin keskittyä uusiin tietolähteisiin, uusiin teknologioihin ja digitaalisen aikakauden tuottamiin oivalluksiin sen varmistamiseksi, että toimitetut tiedot heijastavat uusia haasteita ja taloudellisia realiteetteja ja tukevat EU:n päätösten ja poliittisten tavoitteiden perusteluja.
On aina muistettava, että tilintarkastustuomioistuimella itsellään on rajalliset resurssit ja että sen on käytettävä niitä parhaalla mahdollisella tavalla esittääkseen selvityksiä työstään.
Muita kysymyksiä
19.	Vetäydyttekö ehdokkuudesta, mikäli Euroopan parlamentin kanta nimittämiseenne tilintarkastustuomioistuimen jäseneksi on kielteinen?
A: Entisenä Romanian parlamentin jäsenenä ja entisenä valiokunnan puheenjohtajana kunnioitan täysin Euroopan parlamentin päätöksiä. Jos tässä yhteydessä heräisi epäilyksiä rehellisyydestäni tai riippumattomuudestani, harkitsisin luonnollisesti ehdokkuudesta vetäytymistä jäsenvaltioni kanssa käytyjen keskustelujen jälkeen. Pohtisin myös tarkasti talousarvion valvontavaliokunnassa esitettyjä ammatillista kehitystä koskevia näkemyksiä ja keskusteluja ja toimisin niiden mukaisesti.
Koska nimitykseni kuitenkin teki Romanian hallitus ja koska SEUT-sopimuksen mukaisessa menettelyssä todetaan, että lopullisen päätöksen tekee neuvosto, katson, että menettelyn noudattaminen kaikilta osin kaikkien asianomaisten toimielinten kannalta on oikea toimintatapa.

